《同金广信宗器游番湖》
明代·秦夔

番湖水落秋容冷，碧色澄鲜三万顷。楼船嗷嘈何处来，十幅蒲帆弄秋影。

霜晴九月葭苇枯，芙蓉著花秋满湖。吴兴巳远郭熙老，谁为写此秋江图。

汀洲远近迷云树，东去沧波急如注。康山一发天际横，传是先皇洗兵处。

当年血战湖水黄，日月照耀旌旗光。鼎湖龙去不复返，只有雁鹜飞茫茫。

天开大泽雄今古，气撼东吴及南楚。巴陵洞庭何处边，目断浔阳送楼橹。

北风猎猎握双旌，此行奇绝如登瀛。风波平地不须起，向来魂梦今犹惊。

浩歌蓬底还搔首，却忆同行信州守。萍水飘零尽白头，相逢且醉馀干酒。

作者简介：（1433—1496）常州府无锡县人，字廷韶，号中斋。天顺四年进士，授南京兵部主事。历武昌知府。在任除奸植善，兴学劝农，创养济院，定均徭法。监司下其规约于诸郡行之。累迁江西右布政使，卒于任。有《中斋集》。